120 beslagleggings oor feesgety by grensposteSakke efedrien wat tydens ‘n vorige geleentheid op OR Tambo Internasionale Lughawe gevind is. Foto: SAID Dwelmhandelaars het die Suid-Afrikaanse Inkomstediens (SAID) besig gehou oor die feesgety met byna R8 miljoen se dwelms waarop daar by verskillende grensposte regoor die land beslag gelê is. Die SAID het Vrydag in ŉ verklaring gesê daar is 120 beslagleggings in Desember 2016 gedoen, waarvan 63 van dwelms was. “Die SAID het in die eerste week van die jaar by die OR Tambo Internasionale Lughawe op 7 kg efedrien en 86 ℓ ecstasy beslag gelê ter waarde van altesaam R4,3 miljoen,” het woordvoerder, Janine Mqulwana, gesê. Mqulwana het gesê die efedrien is in houers in ŉ pakkie gevind nadat ŉ snuffelhond alarm gemaak het. Efedrien is die hoofbestanddeel in die vervaardiging van kristalmetamfetamien. “ŉ Vrou het navraag kom doen oor die pakkie en is ingeneem vir ondervraging voordat sy deur polisiebeamptes in hegtenis geneem is,” het Mqulwana gesê. Sy het gesê die tweede beslaglegging het Woensdag plaasgevind toe snuffelhonde gereageer het op ŉ besending bokse wat van Nigerië op die lughawe aangekom het. Altesaam 86 ℓ ecstasy is in die houers gevind. Donderdag het doeane-beamptes beslag gelê op byna 5 kg dagga in die bagasie van ŉ voetganger wat deur die Caledonspoort-grenspos van Lesotho die land binnegekom het. Mqulwana het gesê die SAID verwag dat meer reisigers hierdie naweek deur die grensposte sal beweeg namate die vakansie tot ŉ einde kom en mense terugkeer huis toe.